נחלה (תנועה)

"נחלה – תנועה להתיישבות" או תנועת נחלה היא תנועה שהוקמה בשנת תשס"ה (2005) על ידי הרב משה לוינגר ודניאלה וייס, ממנהיגי גוש אמונים, במטרה ליישב את ארץ ישראל השלמה על ידי הסברה, הקמת מאחזים, עצרות עם ועבודה ציבורית, ורואה את עצמה כתנועת ההמשך של גוש אמונים. בתחילת דרכה הייתה התנועה מורכבת משני חלקים – "נאמני ארץ ישראל" ו-"נוער למען ארץ ישראל", לאחר כמה שנים נקבע השם "נחלה – תנועה להתיישבות". פעילות התנועה מתרכזת בעיקר בשטחי יהודה, שומרון ועזה, ומעט בגליל.

== רקע ==

התנועה נוסדה על ידי על ידי הרב משה לוינגר ודניאלה וייס בעקבות פינוי גוש קטיף.

== המאבק בהקמת מדינה פלסטינית ==
=== המשא ומתן בין ממשלת ישראל לרשות הפלסטינית בחסות ממשל אובמה ===
ב-21 במרץ 2013 נאם נשיא ארצות הברית דאז ברק אובמה בבנייני האומה מול אלפי סטודנטים ישראלים, ואמר בין השאר כי "לפלסטינים מגיעה מדינה משלהם", וכי הוא מחויב לרעיון שתי המדינות<ref></ref>. מספר חודשים לאחר מכן החל להתנהל בוושינגטון משא ומתן בין ישראל לרשות הפלסטינית בחסות ממשלו של אובמה ומזכיר המדינה ג'ון קרי.

בתגובה החלה תנועת נחלה בקמפיין ציבורי תחת הכותרת "מדינה אחת לעם אחד".

ב-22 ביוני קיימה תנועת נחלה שבת במבשרת אדומים (E-1), שטח אסטרטגי בין מעלה אדומים לירושלים, בקריאה לבנות שכונה גדולה במקום. על פי הערכות רבות, בנייה יהודית במקום יכולה לעזור במניעה של הקמת מדינה פלסטינית שבירתה מזרח ירושלים. כ-1,000 איש שהו במקום במהלך השבת. במוצאי השבת הגיעו שרים, ח"כים ואנשי ציבור למקום, לעצרת תמיכה<ref></ref>.

ב-2 באוקטובר התקיים כנס בבנייני האומה בהשתתפות כ-5,000 איש, יחד עם שרים, חברי כנסת, רבנים, ראשי רשויות ביו"ש ואנשי ציבור נוספים, בקריאה להפסיק את המשא ומתן. בכנס דיברו: הרב חיים דרוקמן, הרב דב ליאור, הרב שמואל אליהו, יריב לוין, ציפי חוטובלי, זאב אלקין, איילת שקד, יולי אדלשטיין, אורית סטרוק, גרשון מסיקה, הרב אלי בן דהן, נפתלי בנט, דוידי פרל, בני קצובר, אריה אלדד, ראשי תנועת נחלה הרב משה לוינגר ודניאלה וייס, ואישים נוספים.

ב-12 בנובמבר הורה ראש הממשלה דאז בנימין נתניהו להקפיא את המכרז שפרסם משרד השיכון בראשות השר אורי אריאל לבניית שכונה חדשה במבשרת אדומים<ref></ref>.

בתנועת נחלה החליטו שהדרך להיאבק בהקמתה של מדינה לפלסטינים ובנסיגה משטחי יהודה ושומרון היא קריאה לבנייה נרחבת בשטח, והחלו להשקיע מאמצים בקידום בנייה במבשרת אדומים, ובקריאה לחזור להקים התנחלויות חדשות ביהודה ושומרון<ref></ref>.
אלפים בצעדה למבשרת אדומים
ב-13 בפברואר 2014 קיימה התנועה יחד עם עשרות ארגונים נוספים צעדת המונים ממעלה אדומים אל מבשרת אדומים, בקריאה להפסיק את המשא ומתן עם הרשות הפלסטינית, להקים שכונה במבשרת אדומים ולחזור להקים התנחלויות חדשות. כ-15,000 איש השתתפו בצעדה. בסיום הצעדה התקיימה עצרת בהשתתפות עשרות ח"כים ושרים, רבנים ואנשי ציבור מהימין, ביניהם: הרב דב ליאור, שר השיכון אורי אריאל, שר החוץ זאב אלקין, שר התחבורה ישראל כ"ץ, שר החקלאות יאיר שמיר, סגן השר הרב אלי בן דהן, סגן שר הביטחון דני דנון, סגנית שר התחבורה ציפי חוטובלי, חבר הכנסת ניסן סלומינסקי, דניאלה וייס מראשי תנועת נחלה, ראש עיריית מעלה אדומים בני כשריאל, ראש מועצת שומרון גרשון מסיקה, ד"ר מיכאל בן ארי, ועוד<ref></ref><ref></ref>. תנועת בני עקיבא נטלה חלק בצעדה, ובסיומה הכריז סמנכ"ל התנועה אמיר סנדלר כי "ארץ ישראל היא לא פוליטיקה, ארץ ישראל היא הלב שלנו"<ref></ref>.
=== תוכנית השלום של טראמפ ===
על רקע הכנתה של תוכנית שלום בין ישראל לבין הרשות הפלסטינית בממשל טראמפ, הקימה תנועת נחלה, ב-20 בינואר 2019, מאהל מחאה מול בית ראש הממשלה בירושלים תחת הכותרת "משמרת לכבודה של ארץ ישראל", בקריאה להדוף כל תוכנית מדינית אמריקאית הכוללת נסיגה משטחי יו"ש, ומנגד לאמץ את תוכניתו של ראש ממשלת הליכוד לשעבר יצחק שמיר להקמת התנחלויות חדשות בשטחי יהודה ושומרון וליישב בהם כ-2 מיליון יהודים<ref></ref>."כן לתוכנית שמיר" - מפת התכנית בפרסום של תנועת נחלה
ב-4 בפברואר פרסמו תנועת נחלה ופעילי ה"משמרת לכבודה של ארץ ישראל" מסמך עליו חתמו עשרות שרים וחברי כנסת מהימין בו הם מתחייבים לפעול למימוש תוכנית שמיר ולביטולה של ההכרזה שתי מדינות לשני עמים, והחלפה באמירה: מדינה אחת לעם אחד<ref></ref>. בין החותמים על המסמך: יולי אדלשטיין, יואב גלנט, צחי הנגבי, איילת שקד, יריב לוין, מירי רגב, ישראל כ"ץ, ציפי חוטובלי, בצלאל סמוטריץ', אמיר אוחנה, הרב אלי בן דהן, אופיר אקוניס, גלעד ארדן, גילה גמליאל, איתמר בן גביר, ניר ברקת, יהודה גליק, אורית סטרוק, נפתלי בנט וגדעון סער.

ב-6 במרץ התקיימה צעדת לפידים של כ-500 איש משער יפו לכיוון מאהל המחאה מול בית ראש הממשלה<ref></ref>.

ב-2 באפריל יצאו שיירות רכבים ממספר מקומות ברחבי הארץ לעבר מאהל המחאה, שם התקיימה עצרת בהשתתפות מספר ראשי רשויות ביו"ש – ראש מועצת גוש עציון שלמה נאמן, ראש מועצת בית אל שי אלון, ראש מועצת מטה בנימין ישראל גנץ, ראש מועצת קריית ארבע אליהו ליבמן, וראש מועצת שומרון יוסי דגן<ref></ref>.

ב-10 ביוני התקיימה הפגנה בגן העצמאות בירושלים תחת הכותרת "לא לתוכנית טראמפ!". בהפגנה דיברו אליקים העצני ובנו בועז העצני, ראשי תנועת נחלה דניאלה וייס וצבי אלימלך שרבף, ראש "ועד מתיישבי השומרון" בני קצובר, יו"ר "פורום קפה שפירא" גלי בת חורין, הרב עוזי שרבף ועוד. בהפגנה נטען כי תוכנית טראמפ היא "סוכריה שעטופה ברעל", כלומר ניסיון לפתות את מדינת ישראל ואת ההתיישבות להחיל ריבונות על 30% משטחי יהודה ושומרון בתמיכת ארצות הברית, בתמורה להקמת מדינה פלסטינית בשאר השטח<ref></ref><ref></ref>.

ב-30 ביוני קיימה התנועה יחד עם "גרעין התיישבות ביהודה" וראש מועצת קריית ארבע אליהו ליבמן עצרת במעלות חלחול, היושבת על ראס אל-הווא, פסגה בגובה 1,013 מטר מעל פני הים, בסמוך לצומת העוקפים שבין גוש עציון לקריית ארבע. שטח שעל פי תוכנית טראמפ יימצא בתוך גבולות המדינה הפלסטינית העתידית. ביום שלמחרת התכוון ראש הממשלה נתניהו להחיל ריבונות על חלקים מיהודה ושומרון כחלק מתוכנית טראמפ. בעצרת השתתפו קרוב ל-1,000 איש. הם קראו לא להחיל ריבונות חלקית, לדחות את התוכנית ולאשר הקמת יישוב חדש במקום<ref></ref><ref></ref>.

שלושה ימים לאחר מכן, ב-3 ביולי, עלו במהלך הלילה כ-20 משפחות מגרעין יהודה ומתנועת נחלה יחד עם עשרות בני נוער והתנחלו בראש מעלות חלחול<ref></ref>. בבוקר שלמחרת הם פונו על ידי כוחות הביטחון.

בעקבות המשבר הפוליטי בישראל נדחה שוב ושוב ביצוע התוכנית עד שלבסוף הגיעה כהונתו של טראמפ כנשיא ארצות הברית לסיומה והתוכנית נגנזה.

== עצרת הימין הגדולה בכיכר רבין ==

לקראת בחירות 2015 קיימה תנועת נחלה עצרת תחת הכותרת "מתאחדים למען ארץ ישראל".

ביום ראשון, 15 במרץ 2015, התכנסו בכיכר רבין עשרות אלפי אנשים בקריאה להצביע למפלגות הימין בבחירות הקרובות וכן בקריאה להמשך בנייה ביהודה ושומרון. בעצרת השתתפו ראש הממשלה בנימין נתניהו, יו"ר מפלגת הבית היהודי נפתלי בנט, יו"ר מפלגת יחד אלי ישי, שר התחבורה ישראל כץ, השר לעניינים אסטרטגיים יובל שטייניץ וכן חברי הכנסת מירי רגב, זאב אלקין ובני בגין.

== הקופה הלאומית לבניין ארץ ישראל ==
ריקודגלים בירושלים]]
ב-21 בספטמבר 2015 התקיים אירוע ההשקה של "הקופה הלאומית לבניין ארץ ישראל". באירוע השתתפו שרים, חברי כנסת, ראשי רשויות ואנשי ציבור רבים מהימין, ביניהם: ישראל כ"ץ, מיקי זוהר, שרן השכל, אורי אריאל, יואב קיש, הרב אלי בן דהן, יוסי דגן, אבי רואה, מלאכי לוינגר ודניאלה וייס, לצד נציגים מתנועות הנוער בית"ר, בני עקיבא, עזרא ואריאל. את האירוע הנחה ד"ר אבשלום קור<ref></ref>.

"הקופה הלאומית" הוקמה על ידי תנועת נחלה בהשראת הקופסה הכחולה של קק"ל, שבזכותה נרכשו קרוב למיליון דונם מאדמות ארץ ישראל לטובת הקמתה של מדינת ישראל, ועוד כ-3 מיליון דונם לאחר הקמת המדינה. מטרת הקופה הלאומית היא לאסוף כספים מציבור נרחב בארץ ישראל, ובעזרתם לרכוש קרקעות מבעליהן הפלסטינים לטובת התיישבות וחקלאות יהודית ביהודה, בשומרון ובבקעת הירדן, ובכך לחזק את האחיזה היהודית באזורים אלו. תנועות נוספות כמו רגבים, קוממיות ומטות ערים הצטרפו לתנועת נחלה בקריאה להקמת הקופה הלאומית. כדי ליצור הקשר לקופסה הכחולה של קק"ל, נבחר עבור קופות אלו הצבע כחול.

מאז השקת הקופה הלאומית חולקו יותר מ-15,000 קופות בבתי אב שונים ברחבי הארץ. אחת לכמה חודשים נאספים הכספים שהצטברו ובעזרתם נרכשות קרקעות.

== חיבור קהילות הגולה לבניין יהודה ושומרון ==
תנועת נחלה פועלת גם מחוץ לגבולות מדינת ישראל, בחיבור קהילות יהודיות ברחבי העולם לארץ ישראל ולהתנחלות ביהודה ושומרון, ברמה ההסברתית וברמה המעשית.

ההסברה כוללת כנסים, מפגשים ושיחות עם קהילות, קבוצות של נוער, מבוגרים וסטודנטים, ובהם מסופרת ההיסטוריה של עם ישראל ביהודה ושומרון ונערכת היכרות עם המצב בשטח וכן השאיפות לעתיד. התנועה מקיימת גם אירועים משפחתיים למשפחות ברחבי העולם סביב נושא ההתיישבות ביהודה ושומרון. בנוסף, מפעם לפעם מתקיימות משלחות של עשרות יהודים מרחבי העולם שמגיעות לסיורים ביהודה ושומרון, מבקרות באתרי מורשת שונים ומועמדות מול המציאות כי מרבית סיפורי התנ"ך התרחשו ביהודה ושומרון. המשתתפים רואים בעיניים את המצב בשטח ואת העשייה בפועל. מעבר למטרה הערכית שרואה תנועת נחלה בחיבור יהדות התפוצות למצוות יישוב ארץ ישראל, עוזרת ההסברה גם ליצירת לובי לאומי חזק בעולם למפעל ההתיישבות. ברמה המעשית, "הקופה הלאומית" פועלת גם בחו"ל ואוספת כספים לגאולת קרקעות ביהודה ושומרון. חלק מהקהילות מקיימות מפגני תמיכה בהתיישבות ביהודה ושומרון.

== היציאה למרחבים וגרעיני ההתיישבות ==
מעלות חלחול
לאחר שנגנזה תוכנית טראמפ עקב מערכות בחירות חוזרות ונשנות בישראל ותום כהונת טראמפ בארצות הברית ב-2021, החליטו בתנועת נחלה לעסוק ביתר שאת בחיבור תושבי יהודה ושומרון לשטחים שמחוץ ליישובים הקיימים, כדי למנוע הצעה של תוכניות חלוקה נוספות, על פיהן ימסרו המרחבים הפתוחים לטובת הקמת מדינה פלסטינית.

בתנועה החלו בגיבוש גרעיני משפחות להתיישבות המיועדים לעלייה לקרקע והקמת יישובים חדשים. הגרעינים פועלים, בין היתר, לחבר את תושבי היישובים הסמוכים לשטח המיועד לאכלוס, כדי להעלות כמה שיותר משפחות ולדרוש מהממשלה לאשר את הקמת היישוב.

עד כה הוקמו 22 גרעיני משפחות, בהם: מעלות חלחול<ref></ref> שבין קריית ארבע לגוש עציון, אורי-עד<ref></ref> שעל יד קדומים, גופנה<ref></ref> שעל יד נחליאל, מעלה יהונתן<ref></ref> שעל יד רבבה, נווה בניה<ref></ref> שעל יד כוכב יעקב, שיר ציון<ref></ref> שעל יד מצפה יריחו, מעלות אליהו<ref></ref> שעל יד הבסיס הצבאי הנטוש חמאם אל-מליח בבקעת הירדן ואביתר, שבין צומת תפוח למגדלים.
מאחז אביתר
למעט בעלייה האחרונה של גרעין אביתר לאחר הפיגוע בצומת תפוח ב-2 במאי 2021<ref></ref> בו נרצח תלמיד ישיבת איתמר, יהודה גואטה, פונו הגרעינים מהמקום בימים הראשונים שלאחר העלייה לקרקע.

במקביל להקמת הגרעינים החלו חברי התנועה להעביר שיחות, הרצאות וחוגי בית ביישובי יהודה ושומרון, ולהקים מטות הסברה.

בנובמבר 2020 יצא לאור עלון בשם "טובה הארץ – עלון לנוער ארצישראלי", המחולק ביישובי יהודה ושומרון, ובישיבות, אולפנות, תיכונים, סניפי תנועות נוער ובתי כנסת ברחבי הארץ. העלון עוסק בסוגיות אקטואליות ועיוניות בציונות, ארץ ישראל, הקמת יישובים, גאולת קרקעות, חקלאות, וסוגיות נוספות<ref></ref>.

== מבצע "מקימים יישובים חדשים"==
בתמוז תשפ"ב, יולי 2022, יזמה תנועת "נחלה" בשיתוף ארגוני ימין נוספים מבצע בשם מקימים יישובים חדשים, להקמת יישובים חדשים ביהודה ושומרון, ולשינוי מדיניותה של ממשלת ישראל שנמנעת ממתן אישורים להקמת יישובים מאז הסכמי אוסלו. טרם העלייה לקרקע, גויסו למעלה מ-5,000,000 ש"ח במימון המונים ייעודי שקיימה התנועה לצורך המבצע<ref></ref>. היישובים שקמו נחשבים מאחזים בלתי חוקיים.
מעלה יהונתן
העלייה לשטח נערכה בכ"ב בתמוז תשפ"ב לשש נקודות בו זמנית, הנמצאות כולן על "אדמות מדינה": יחי"ש ציון ליד פסגות, גופנה ליד נחליאל (אין לבלבל עם העיר היהודית העתיקה בשם זה, שעל חורבותיה שוכן כיום הכפר ג'יפנה), מעלה יהונתן ליד רבבה (על שם יוני נתניהו), נקודה נוספת ליד ברוכין, גבעה 26 ליד קריית ארבע (על גבעה זו שכן מאחז שהקים נתנאל ('נתי') עוזרי, ונהרס על ידי צה"ל בשנת תשס"ב<ref></ref>), ונקודה נוספת ליד קריית ארבע. סך המשתתפים בעליות אלו הוערך ב-10,000 איש<ref></ref><ref></ref>. נקודות נוספות מיועדות לעלייה לשטח בשלבים הבאים של המבצע<ref></ref>.

לרגל המבצע, נכתב והושק השיר "קומי נקודה טובה", שאת מילותיו כתב צור ארליך, וביצעו אותו אהרן רזאל והראל טל<ref></ref>.

המבצע זכה לברכתו של איחוד רבני תורת הארץ הטובה<ref></ref> ולברכתם של עשרות רבנים נוספים<ref></ref><ref></ref>, וכן לתמיכתם של חברי הכנסת בצלאל סמוטריץ', איתמר בן גביר ושמחה רוטמן, עדי מינץ ואישי ציבור נוספים<ref></ref><ref></ref>, ומאידך גונה על ידי ארגון שלום עכשיו, שראה בו "פשע מטורף" ו"מבצע מטורלל" וקרא לפעיליו להגיע לשטח למנוע את ההתיישבות<ref></ref>. למרות הקריאה, לא הגיעו פעילי שלום עכשיו לנקודות עצמן, והסתפקו בהפגנות סמליות של עשרות משתתפים, במעבר חשמונאים (בסמוך למודיעין עילית) ובנקודות נוספות.

הנקודות פונו ביום המחרת, אך במשך זמן-מה התקיימה בהן פעילות הכוללת הפנינג לנוער וילדים, התוועדויות, תפילות ושיעורי תורה, בהשתתפות מאות אנשים<ref></ref><ref></ref>.

את המאחז יחי"ש ציון שליד פסגות אייש מאז המבצע גרעין בני נוער. במקום הוקמו כמה מבנים שפונו ונבנו מחדש מספר פעמים. בהמשך עלתה משפחה לגור במקום.

== רמת ארבל ==
בשנים האחרונות התגייסה תנועת נחלה להקמת יישוב חדש בגליל, רמת ארבל. ביולי 2022 עלו למקום שתי המשפחות הראשונות. היישוב הוקם על אדמות יהודיות ואף אושר על ידי ממשלת ישראל ביולי 2002, אך כל זאת לא הפריע ליחידת האכיפה הארצית של רשות מקרקעי ישראל לפנות את המבנים היבילים מהמקום. בעקבות מאבקן של המשפחות בשילוב ידיים עם תנועת נחלה אישרה הממשלה מחדש את הקמת היישוב ביולי 2023.<ref></ref>

== אביתר ==
אביתר הוא יישוב שהוקם על ידי תנועת נחלה ליד כפר תפוח במאי 2021 לאחר פיגוע ירי בצומת תפוח בו נהרג יהודה גואטה ז"ל ונפצעו שניים נוספים. היישוב נקרא על שם אביתר בורובסקי שנרצח בפיגוע אחר בצומת תפוח באפריל 2013, מאז נעשו מספר ניסיונות להקים את היישוב. ביישוב נבנו עשרות מבנים, בהם בית מדרש<ref></ref> וגן ילדים, ונסלל אליו כביש אספלט. חברי כנסת רבים ביקרו ביישוב<ref></ref><ref></ref><ref></ref>, ראש המועצה האזורית שומרון יוסי דגן העביר אליו את לשכתו<ref></ref> והתקיימו בו מספר אירועים גדולים בקריאה להסדיר את הקמת היישוב.

ביוני 2021 נחתם הסכם בין שר הביטחון בני גנץ למתיישבים לפיו יתפנו התושבים מבתיהם, תוך הבטחה כי צה"ל יישאר לשמור על המקום. כן הובטח כי יתבצע סקר קרקע על ידי המנהל האזרחי, ואם יתברר שמדובר באדמות מדינה יוסדר היישוב. באוקטובר 2021 הסתיים סקר הקרקעות ונמצא כי אכן מדובר באדמות מדינה<ref></ref>, אך הסדרת היישוב שהובטחה לתושבים עוד לא התקיימה.

במרץ 2023, בפגישה עם גורמי ביטחון, החליט ראש הממשלה בנימין נתניהו לדחות את הסדרת היישוב לאחרי תקופת חג הרמדאן המוסלמי מחשש להסלמה ביטחונית, חרף ביקורת התושבים ותנועת נחלה<ref></ref>.

בעקבות מלחמת חרבות ברזל ובמהלכה חזרו התושבים ליישוב והישיבה הוקמה מחדש. בב' באדר א' תשפ"ד, 11 בפברואר 2024, התקיימה הכנסת ספר תורה לישיבה<ref></ref>.

=== הקריאה לחזור לחבל עזה ===
בי"ח בשבט תשפ"ד, 28 בינואר 2024, קיימה תנועת נחלה בשיתוף מועצה אזורית שומרון כנס בבנייני האומה בירושלים תחת הכותרת "חוזרים לעזה – רק התיישבות תביא ביטחון" בו השתתפו למעלה מחמשת אלפים בני אדם, בהם שנים עשר שרים וחמישה עשר חברי כנסת. במהלך הכנס קראו הנואמים לראש הממשלה לשוב וליישב את חבל עזה ממנו גורשה הקהילה היהודית פעמיים – בתרפ"ט ושוב ב-2005<ref></ref>. לדבריהם, התיישבות יהודית בעזה היא צורך ביטחוני שיבטיח שטבח שמיני עצרת לא יקרה שנית<ref></ref>.

הכנס זכה לתהודה רבה והתגובות לו היו מעורבות<ref></ref>.

ביום העצמאות תשפ"ד קיימה התנועה את 'צעדת עזה' בקריאה לשוב וליישב את רצועת עזה. עשרות אלפי אנשים השתתפו בצעדה, שהתקיימה בעיר שדרות, בקריאה ליישב את עזה ביהודים ובכך להביא ביטחון למדינת ישראל.<ref></ref>

== ראו גם ==
* גוש אמונים
* הרב משה לוינגר
* דניאלה וייס
*אביתר (מאחז)

== קישורים חיצוניים ==
*
* 
* 

== הערות שוליים ==

קטגוריה:ארגוני ימין בישראל
קטגוריה:ציונות דתית: תנועות
קטגוריה:תנועות מיישבות
קטגוריה:מפעל ההתנחלות